Gerhard Jynge

Gerhard Vilhelm Jynge (1877–1945) var en norsk jurist og pressemann.

 Liv og virke 
Han vokste opp i en akademikerfamilie på Hamar. Foreldrene var Anton Jynge, overlærer ved Hamar katedralskole, og hustru Augusta Johanne, født Grimelund, datter av Andreas Grimelund, biskop i Trondheim. Andreas Jynge var Gerhards storebror.

Han tok juridisk embedseksamen i 1901. Han arbeidet noen år ved sorenskriverembedene i Vest-Telemark og på Fosen, men valgte å forfølge sin interesse for politikk.

I 1908, mens han var på et studieopphold i England og senere i Frankrike, ble han tilbudt redaktørstillingen i Oplandenes Avis på Hamar. Jynge kom dermed til å bli knyttet til Frisinnede Venstres partipresse. Fra 1911 til 1912 arbeidet han i politisk avdeling i Verdens Gang. I 1912 ble han redaktør for Haugesunds Dagblad, i 1914 redaktør for Dagsposten i Trondheim, og i 1917 redaktør for nystartede Aalesunds Avis.

I 1919 ble han valgt inn i Ålesund bystyre, valgt på fellesliste for Høyre og Frisinnede Venstre.Offisielle valglister kunngjort i Søndmørsposten 25. november 1919.

Jynge sa opp redaktørstillingen i 1921, da han ble ekstraordinær assessor (dommer) ved Bergens overrett. Han fikk fast utnevnelse i 1928. I 1936 ble overretten slått sammen med Gulating lagmannsrett, der Jynge ble lagdommer. Han fortsatte å skrive i avisene og holde politiske foredrag.

Han omkom under en tjenestereise, da kystruteskipet DS «Austris» ble senket ved Stord 21. februar 1945.

 Referanser 

Kategori:Norske dommere
Kategori:Norske redaktører
Kategori:Lokalpolitikere fra Frisinnede Venstre
Kategori:Lokalpolitikere i Ålesund
Kategori:Personer fra Hamar kommune